钦定古今图书集成/明伦汇编/官常典/第604卷 > 胡应辰
## 钦定古今图书集成/明伦汇编/官常典/第604卷 > 胡应辰

按《大冶县志》：“应辰，字洪拱，号对薇。年十三，随父任潼
川。父殁，哀毁过人，吏挽榇出侧门，应辰厉声叱，由中出。抵家窭甚，读书瓮牖下，一老仆负薪自给，除夕有
‘自是我家贫到骨，白头翁对读书郎’之句。隆庆丁卯
举于乡。万历癸未，捷南宫，授户部主事。出榷江州，不
以算缗馀闰自给。有商艨艟失，打夜越关下，应辰察”
其非故，秋毫无取，仅令办税去。转饷兰州，持筹省约。
一日，戍兵尽出，忽寇抵空城下。应辰定计，老弱乘陴
多张旗帜，以为疑兵。寇建三日，而督臣文川郜公之
援始至，劳公弹压一方。事闻，显皇为赐白金文绮，旋
擢宪副，兵备川东。始末详江夏郭正域黄离草中。蜀
播贼杨应龙叛，应辰上直指张公《平蛮七略》张韪之
属，应辰监军进剿，一战擒其前锋李旭。会张公报罢
辍兵，应辰亦拂衣县里。后播平，楚抚赵公可怀以应
辰有敌忾功，具荐疏上，赵公遽卒，事遂寝。居乡秉正，
如筑青龙堤，建文起阁，撤学宫前之侵蔽者，苟益于
众，毅然身任。自伤幼孤，终身孺慕，忌日必幽思涕泣。
兄子某、妹倩某，无子，各以婢赐之，而皆得子。凡宗人
窭者，为营嫁娶，助徭役，虽宦资清薄，未尝以亡辞焉。
卒年七十有二。